Birthe Rønn Hornbech (V), 2002-03-21:
Det lovforslag om stramninger i udlændingelovgivningen, vi nu skal behandle, er jo en naturlig videreførsel, ja, slutstenen, på store dele af det kasseeftersyn, som Venstre og Det Konservative Folkeparti har fremsat her i Folketinget
nogle gange.
Ja, det er nu regeringens politik, som Venstre og De Konservative faktisk har fremført i en årrække her i Folketinget.
Det er vigtigt at understrege, når vi nu med dette lovforslag skal diskutere en lang række stramninger i udlændingeloven, at dette forslag skal ses i nøje sammenhæng med den samlede integrationspolitik, som regeringen har fremlagt delvist nu, og som senere vil blive fremlagt, hvoraf noget af det skal diskuteres i dag.
Vi har i årenes løb, når vi har diskuteret udlændingepolitik, brugt alt for mange kræfter på at diskutere internationale konventioner, og hvor Venstre har været beskyldt for at ville overtræde konventionerne.
Det er sagt adskillige gange, også af statsministeren efter regeringens tiltræden, og det fremgår helt tydeligt af dette lovforslag: Regeringen bygger loven på de internationale konventioner, hvad Danmark har forpligtet sig til. Det vil altså sige, at når dette forslag indskrænker flygtningebegrebet, er det med respekt for de internationale konventioner, som vi har undertegnet, først og fremmest flygtningekonventionen og menneskerettighedskonventionen, men også andre, om dødsstraf og tortur f.eks.
Så når flygtningebegrebet altså nu indskrænkes, er der ingen tvivl om, at det er i overensstemmelse med internationale konventioner.
Denne ændring af flygtningelovgivningen skal kombineres med den ændring, der sker med hensyn til, hvornår man kan få permanent opholdstilladelse.
Vi har i Venstre det grundlæggende princip, at en flygtning er en person, der agter at vende tilbage til sit land.
Derfor skal det være sværere at opnå permanent opholdstilladelse, og derfor skal grænsen nu være 7 år.
Det har været Venstres politik i årevis.
Med hensyn til det, man kalder familiesammenføringer - og jeg siger: det, man kalder familiesammenføringer, for det er i grunden et dårligt udtryk, fordi det ikke altid er familier, der sammenføres, det er netop enkeltpersoner, der ikke på forhånd er i familie, der familiesammenføres - ønsker vi væsentlige stramninger.
Men også her er det for at undgå at bruge krudtet på det forkerte vigtigt at understrege, at forslaget er udtryk for det, der altid har været Venstres politik: Vi splitter ikke flygtningefamilier.
Familiesammenføringsreglerne gælder naturligvis ikke for den flygtning, der kommer til Danmark og under flugten har måttet efterlade en ægtefælle et andet sted, og hvor ægteparret altså er i den situation, at de på grund af forfølgelse ikke kan vende tilbage til deres hjemland.
Hvis de ikke har opnået beskyttelse i et andet land, vil der netop kunne ske en familiesammenføring med den ægtefælle, der ikke kom hertil i første omgang.
Men derudover strammes reglerne for familiesammenføringer ganske væsentligt.
Alderskravet sættes op, og det er jo ikke for at genere de unge mennesker.
Det er tværtimod for at sikre, at de selv får lov at bestemme, hvem de vil giftes med.
Der har også her i årenes løb under diskussionen været en masse misforståelser eller bevidst polemik om, at Venstre ville forhindre folk i at gifte sig med hvem, de vil.
Nej tværtimod.
Vi ønsker, at man selv skal bestemme.
Men det er ikke sikkert, at retten til at gifte sig nødvendigvis skal udløse opholdstilladelser i Danmark.
Det ønsker vi at dæmme op for med væsentlige stramninger, herunder en udbygning af det tilknytningskrav, som der i valgkampen var så meget palaver om, men som jo rent faktisk blev indført i god overensstemmelse mellem Venstre og den tidligere regering ved et forslag fra fru Karen Jespersen.
Det, som hele forslaget tilsigter, er jo at sige, at dem, der vil gøre en indsats i Danmark, ja, dem vil vi såmænd gøre det lettere for, men Danmark skal man ikke komme til, hvis man alene ønsker social forsørgelse.
Derfor er der en lang række stramninger, også i forsørgelsesbegrebet.
Tiden er gået, og jeg skal blot sige, at Venstre naturligvis varmt støtter dette forslag.